พล.ต.จิตตสักก์ เจริญสมบัติ โฆษกกระทรวงกลาโหม กล่าวถึงกรณีที่นายสนธิพาดพิงถึง พล.อ.ประวิตรจะจับมือกับนายเนวินเพื่อสร้างขั้วอำนาจการเมืองว่า ไม่มีเหตุผล และที่ผ่านมา พล.อ.ประวิตรปฏิเสธชัดเจนว่าไม่เกี่ยวข้องกับการเมือง ที่มารับตำแหน่งรัฐมนตรีว่าการกระทรวงกลาโหมเพราะต้องการมาช่วยประเทศชาติเท่านั้น ซึ่งไม่ทราบเหตุผลว่า ทำไมนายสนธิจึงพูดอย่างนี้ ความจริงเรื่องนี้เป็นเรื่องเก่าเพียงแต่นำมาพูดใหม่เท่านั้น ความจริงไม่มีอะไร ยืนยันว่าทหารไม่มีการเลือกข้าง และไม่ได้ยุ่งเกี่ยวกับการเมือง เพราะไม่ว่าใครจะมาเป็นรัฐบาล ก็ต้องเป็นทหารที่ดี และไม่ว่ารัฐบาลไหนเข้ามาบริหารประเทศ กองทัพก็จะต้องทำตามนโยบายของรัฐบาลทั้งนั้น